識村翁語
作者：陳造
朝代：宋

paragraphs: 山僧一生饜山蔌，溪叟所仰纔魚菽。
闖首侯家與相家，珍膳不應填汝腹。
百二歲翁清且羸，茵坐鼎食寧其宜。
焉知暫飽博長往，穀神震怒脾媼悲。
官家顆粒皆民力，此祿食之須此骨。
兩翁妄食壽弗延，當念無功暴天物。
我雖不偶猶餐錢，車行肉飽隸後先。
食功揣己懼不稱，因翁有言呼使前，盤几畢識翁所言。